Flash Loan ระบบการกู้แบบใหม่ ในโลกคริปโท ที่เราควรรู้จัก
Flash Loan คืออะไร ? ทำไมถึงมีเรื่องราวของ Flash Loan เกิดขึ้นมากมายในโลกคริปโทเคอร์เรนซี ลงทุนแมนจะเล่าให้ฟัง
17 ก.ย. 2564

Flash Loan ระบบการกู้แบบใหม่ ในโลกคริปโท ที่เราควรรู้จัก /โดย ลงทุนแมน
ในช่วงกลางปีนี้ หนึ่งในแพลตฟอร์มระบบการเงินไร้ตัวกลาง หรือที่รู้จักในชื่อ DeFi 
ที่ชื่อว่า “Pancake Bunny” ถูกรายงานว่าโดนโจมตีจาก Flash Loan 
ซึ่งความเสียหายที่เกิดขึ้น คิดเป็นมูลค่าราว 1,500 ล้านบาท
ในขณะที่ไม่กี่วันที่ผ่านมา Cream Finance แพลตฟอร์ม DeFi อีกแห่ง 
ก็โดนโจมตีจาก Flash Loan เช่นกัน มูลค่าความเสียหายอยู่ที่ 620 ล้านบาท
นอกจากแพลตฟอร์ม DeFi ที่พูดถึงไป ก็มีอีกหลายแห่ง ที่เป็นเหยื่อจาก Flash Loan เหมือนกัน
เช่น bEarn Fi มูลค่าความเสียหาย 360 ล้านบาท
BurgerSwap มูลค่าความเสียหาย 240 ล้านบาท
Value DeFi มูลค่าความเสียหาย 200 ล้านบาท
แล้ว Flash Loan คืออะไร ? ทำไมถึงมีเรื่องราวของ Flash Loan เกิดขึ้นมากมายในโลกคริปโทเคอร์เรนซี
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เพื่อเป็นการอธิบาย Flash Loan ให้เข้าใจได้อย่างง่าย
ลงทุนแมนจะขอสมมติตัวอย่างจากชีวิตประจำวันของเรา
ถ้าให้ตลาดสด 2 แห่ง ขายสินค้าเดียวกัน แต่ราคาแตกต่างกัน 
ตลาด A ขายหมูบด กิโลกรัมละ 55 บาท 
ตลาด B ขายหมูบด กิโลกรัมละ 50 บาท
จะเห็นได้ว่า เราสามารถทำกำไรจากการซื้อหมูบด
จากตลาด B มาขายต่อที่ตลาด A จะได้กำไร 5 บาท ได้ทันที
ซึ่งหากเรารู้ก่อนและมีเพียงแค่เงินทุนของตัวเอง ก็ดูเหมือนว่าจะได้กำไรไม่เต็มที่
หากอยากเพิ่มกำไรให้มาก เราจำเป็นต้องกู้เงินมาเพื่อซื้อหมูบดเพิ่มขึ้น
โดยปกติแล้ว การกู้ยืมเงินไม่ใช่เรื่องที่ง่ายดายเลย เพราะผู้ให้กู้มักต้องการหลักประกันสำหรับเงินที่กู้ยืมเสมอและยังต้องใช้เวลาในกระบวนการต่าง ๆ เช่น การตรวจสอบหลักฐาน การอนุมัติปล่อยเงินกู้ และอื่น ๆ อีกมากมาย
สุดท้ายกว่าจะกู้เงินมาได้นั้น สินค้าทั้ง 2 ตลาดก็จะปรับไปมีราคาที่ใกล้เคียงกันแล้ว
เพราะคนอื่น ๆ ที่มีเงินทุนทำเช่นเดียวกันกับเรา ทำให้โอกาสทำกำไรหายไปในที่สุด
อย่างไรก็ตาม ด้วยไอเดียการกู้แบบใหม่ ที่เรียกว่า “Flash Loan” สามารถทำให้เรากู้เงินได้ทันที โดยไม่จำเป็นต้องมีหลักประกัน แต่ต้องแลกด้วยการคืนเงินต้นพร้อมดอกเบี้ยหลังจากได้รับเงินภายในเวลาเสี้ยววินาที
ซึ่งเมื่อมองมาที่โลกความเป็นจริงอาจจะทำไม่ได้ 
แต่มันเป็นไปได้ในโลกของคริปโทเคอร์เรนซี..
ด้วยแพลตฟอร์ม DeFi และ Smart Contract หรือสัญญาอัจฉริยะ 
สามารถทำให้เราส่งคำสั่งกู้ยืมและซื้อขายภายในธุรกรรมเดียวเลย
เพียงแค่เราเขียนเงื่อนไขและการทำธุรกรรมที่ต้องการลง Smart Contract
หลังจากนั้นระบบของผู้ให้กู้จะเป็นคนตรวจสอบ ถ้าอนุมัติแล้ว ธุรกรรมก็จะเกิดขึ้นทันที
กลับกันหากผู้ให้กู้เห็นแล้วว่า ผู้ยืมไม่สามารถคืนเงินได้ หรือทำกำไรจากการเทรดได้
Smart Contract จะไม่ทำงาน และธุรกรรมที่ส่งไปก็จะไม่เกิดขึ้น
แล้ว Flash Loan มีจุดเด่นอะไรบ้าง ?
1. สามารถทำ Arbitrage หรือการเก็งกำไรโดยปราศจากความเสี่ยงได้
คล้ายกับตัวอย่างหมูบดที่ได้สมมติมา ในโลกคริปโทเคอร์เรนซี 
ก็มีบ้างที่บางครั้งที่มูลค่าคริปโทเคอร์เรนซีแต่ละ Exchange จะไม่เท่ากัน
เช่น แพลตฟอร์ม A มีเหรียญ X ราคา 10 บาท 
แพลตฟอร์ม B มีเหรียญ X ราคา 10.2 บาท
ซึ่งต่อให้ราคาเหรียญแต่ละแห่งจะแตกต่างกัน เพียงไม่กี่เปอร์เซ็นต์
แต่ด้วย “Flash Loan” จะทำให้เราสามารถกู้เงินมาเทรดได้อย่างมหาศาล
โดยปราศจากความเสี่ยงที่เราจะเสียเงินต้น
และการกระทำแบบนี้ ไม่ใช่เรื่องผิดอะไร เป็นเรื่องดีด้วยซ้ำ
เพราะทำให้ส่วนต่างราคาของสินทรัพย์คริปโทเคอร์เรนซีแต่ละแห่งนั้นหายไป
ทำให้ทุกตลาดมีความสมบูรณ์มากขึ้น
นักลงทุนจึงนิยมใช้ Flash Loan ในการ Arbitrage
2. สามารถทำ Collateral Swaps หรือการเปลี่ยนสินทรัพย์ค้ำประกัน
ยกตัวอย่างคือเรากู้เงินจากแพลตฟอร์มแรกโดยมีหลักประกันอันแรก
ต่อมาเราไปกู้ยืมเงินจากอีกแพลตฟอร์มหนึ่งโดยใช้ Flash Loan เพื่อนำเงินที่กู้นี้ไปแลกกับสินทรัพย์ที่เป็นหลักประกันในแพลตฟอร์มแรก เพื่อนำหลักประกันนี้ไปใช้ประโยชน์ในด้านอื่นต่อไป
3. ค่าทำธุรกรรมที่ต่ำ
เนื่องจาก Flash Loan สามารถทำได้หลายรายการในเพียงธุรกรรมเดียว
ซึ่งปกติการทำธุรกรรมแต่ละครั้งมีค่าธรรมเนียม นักลงทุนหลายรายจึงนิยมใช้ Flash Loan เพราะเสียค่าธรรมเนียมเพียงครั้งเดียว
แต่นอกจากผู้คนจะนำ Flash Loan ไปใช้ประโยชน์แล้ว 
ด้วยอำนาจในการกู้เงินได้อย่างมหาศาล ก็มีกลุ่มคนบางส่วนใช้ในทางที่ไม่ดี เช่นกัน
เพื่อโจมตีช่องโหว่ของระบบแต่ละแพลตฟอร์มให้ขยายใหญ่ขึ้น และกอบโกยผลประโยชน์
ยกตัวอย่างขั้นตอนการใช้ Flash Loan ในทางที่ไม่ดี
1. กู้เหรียญ X มาจำนวนมาก ๆ จากแพลตฟอร์มที่ปล่อยให้ใช้ Flash Loan
2. นำเหรียญ X ไปเทแลกเหรียญ Y ที่แพลตฟอร์มใดแพลตฟอร์มหนึ่ง
3. เหรียญ X จะราคาตก ขณะที่ราคาเหรียญ Y จะสูงขึ้นอย่างรวดเร็ว
4. นำเหรียญ Y ไปค้ำประกัน เพื่อกู้เหรียญ X ได้ในจำนวนที่มากกว่าเดิม
5. นำเหรียญ X ไปคืนแพลตฟอร์มแรก ที่เหลือคือกำไร
จากตัวอย่างที่ว่ามาสามารถทำได้แบบรวดเร็วในเสี้ยววินาที จึงทำให้เกิดเคสต่าง ๆ ที่กล่าวมาตั้งแต่ต้น ซึ่งแม้รายละเอียดวิธีการจะแตกต่างกัน แต่รูปแบบวิธีการโดยรวมเหมือน ๆ กัน
อย่างไรก็ตาม เห็นได้ว่าจริง ๆ แล้ว 
Flash Loan อาจไม่ได้เป็นตัวการหลักที่ทำให้เกิดปัญหา 
แต่เป็นเพราะช่องโหว่ของระบบ DeFi ในแต่ละแพลตฟอร์มที่ทำให้คนมาเห็นช่องในการทำกำไรได้ 
ซึ่งส่วนใหญ่ ช่องโหว่เหล่านี้จะเกิดจากความไม่รอบคอบจากผู้พัฒนาแพลตฟอร์มเอง
จากเรื่องนี้ก็ทำให้เห็นว่า
นักลงทุนไม่ควรเลือกลงทุนในแพลตฟอร์ม DeFi หรือเหรียญบางกลุ่มเพียงเพราะแค่ผลตอบแทนที่สูงเท่านั้น แต่เรายังต้องพิจารณาเรื่องความน่าเชื่อถือและความปลอดภัยควบคู่ไปด้วย
เพราะทุกการลงทุนมีความเสี่ยง ไม่เว้นแม้แต่โลกคริปโทเคอร์เรนซี
เราจึงควรเริ่มจากลงทุนในความรู้ให้มากที่สุด 
ไม่ว่าสินทรัพย์ที่เรากำลังจะลงทุนจะเป็นอะไร เพื่อให้เราพร้อม เรามีภูมิต้านทาน
ที่จะสามารถอยู่รอดในตลาดนั้น ๆ ต่อไปได้ ในระยะยาว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
 
-
 
-
 
-
 
-
 
-
 
-